Tre maur-arter som bør ettersøkes i Sverige 


(Hym., Formicidae). 
Av 


HOLGER HOLGERSEN (Sandnes — Norge). 


Til tross for at den kvalitative sammensetning av den svenske 
maurfauna må sies å være ganske godt utredet, mangler det nok — som 
i Norge — ennu meget på at de enkelte arters utbredelsesforhold er 
klarlagt. Og fremdeles kan en ha håp om å finne arter som ikke tid- 
ligere er kjent fra landet. 

En slik art er Formica (Serviformica) gagatoides Ruzsky, som like 
til det siste var kjent fra bare noen få steder i Nord-Sibir og Nord- 
Russland, nærmest vårt område i Archangel og på Kola. Ved revisjon 
av det norske maur-materiale i våre museer har jeg funnet en rekke 
eksemplarer av gagatoides under navnet fusca, et navn som den har 
gått under også i enkelte av våre publikasjoner. I 1940—43 har jeg 
selv funnet arten forholdsvis tallrik på to høgfjellslokaliteter i Ry- 
fylke i det sørvestre Norge, og meget alminnelig ifjelltraktene Dovre- 
Rondane. 

Etterat jeg først tok den for F. gagates Latr., kom jeg senere til det 
resultat at det var Ruzsky's gagatoides, beskrevet i 1904 som en varietet 
av fusca L. En nærmere redegjøring for mitt arbeide med arten og 
med illustrerte beskrivelser av arbeidere, hunner og hanner er nylig 
offentliggjort i Tromsø Museums årshefte 64, nr. 1 (Tromsø 1943). 
Her er også gjort oppmerksom på de karakterer som skiller den fra de 
nærstående arter, og de da kjente funn av gagatoides i og utenfor Norge 
er også oppført. 

Ruzsky beskrev som nevnt gagatoides som en varietet av fusca, 
men den er av senere forfattere — som tydelig nok ikke har sett eksem- 
plarer selv — overført til picea Nyl. Selv Karawaiew, som fant arten 
i materiale innsamlet i Jakutien (Sibir), behandlet og betraktet gaga- 
toides som en overgangsform mellom fusca og picea. 

Etter min mening er gagatoides en like god art som våre andre re- 
presentanter for fwsca-gruppen. Den skiller seg i alminnelighet tydelig 
fra både fusca, picea og gagates. Arbeiderne er som regel meget karak- 
teristiske, men avvikende eksemplarer — som med hensyn til enkelte 

karakterer nærmer seg fusca — forekommer. Hannene — som såvidt 
jeg vet ikke er beskrevet før i mitt ovennevnte arbeide — synes likeledes 
å være meget karakteristiske, mens hunnene minner sterkt om fusca. 

F. gagatoides-? skilles fra gagates-? ved sin vinkelbøyde, ikke av- 
rundete epinotum, videre ved svakere utviklet pubescens og børste- 
besetning på abdomen. Den har samme form på epinotum som picea, 
men mangler dennes mange og lange børster på abdomen og thorax 
(pro- og mesonotum); dessuten er den svart, ikke brun eller brunsvart 
som picea. Fra fusca skilles den lett ved det blanke og skinnende ut- 
seende, som skyldes en nesten total mangel på glattliggende pubescens 
på abdomen og — i mindre grad — på mellomkropp og hode, en pube- 
scens som er vel utviklet hos fusca. 

I alminnelighet skilles gagatoides-% kanskje lettest fra de andre arter 
ved formen av petiolarskjellet, som er bredt og hjerteformet utskåret, 
ikke høyt avrundet som hos fusca, picea og gagates. Imidlertid må en 
være oppmerksom på at skjellformen — spesiellt utskjæringen — 
varierer en del, men bare hos ett eksemplar har jeg funnet skjellet av 
omtrent samme form som hos fusca. 

Hannen er tydelig mindre enn fusca-3; som hos denne er hode og 
thorax meget svakt behåret, mens picea har begge deler tett besatt 
med lange hår eller børster. 

F. gagatoides synes å være en xerofil art, omenn ikke helt utpreget. 
Den bygger på solåpne steder, på tørr bunn med sparsom vegetasjon, 
gjerne på berg med bare noe mose, lav og lyng. I det sydlige Norge 
finnes den oftest over tregrensen, men går også ned under denne og 
finnes ikke sjelden i de øvre deler av bjørke- eller furuskogen, men her 
bare på åpne steder og fortrinnsvis på bergknauser eller morenebunn 
med tynt og tørt plantedekke. Reirene ligger oftest i jordtorver, men 
trestubber kan også benyttes. 

Det er meget mulig at gagatoides allerede er funnet i Sverige og at 
den kan oppspores i museenes samlinger, slik som tilfellet var i Norge. 
En revisjon av muse-materialet av fusca, picea og gagates vil derfor være 
meget ønskelig. 

I nordisk litteratur er gagatoides etter tur blitt kalt fusca, gagates 
og picea. F. picea Nyl. har tidligere gjentagne ganger vært omtalt 
som gagates Latr., men takket være undersøkelser av Adlerz, Bönner 
og andre er spørsmålet for disse to arters vedkommende forlengst løst. 
Adlerz betegner picea som en »torfmossarnes myra», Bönner som »eine 
Moorameise», og alle forfattere er enige i at picea ikke finnes på annet 
enn fuktig eller våt bunn. 

F. gagates har ved revisjonene etterhvert fått sitt nordiske leveom- 
råde redusert til Öland og Gotland, muligen også Östergötland (A. Jans- 
son 1934), men det kan ennu ikke sies at forekomstene her er helt sikre. 
I Finland finnes gagates etter Dr. Otto H. Wellenius' mening ikke, idet 
alle de eksemplarer han har sett, har vært feilbestemte picea. Muligens 

vil dette være tilfelle også med alle svenske »gagates», men skulde den 
virkelige gagates Latr. kunne finnes noe sted i Norden, måtte det være 
på Öland og Gotland. Videre undersøkelser her og andre steder i Sverige 
er derfor meget ønskelige. 

Formica uralensis Ruzsky lever likesom picea på fuktig eller våt 
bunn. Dette er så meget mer overraskende som arten i sin hjemstavn 
østpå (egentlig Sibir) er et steppedyr. Den er øyensynlig i ferd med å 
bre seg vestover, hvor den i løpet av de senere år er funnet flere steder, 
Øst-Prøyssen, Schweiz og Finland. Ganske nylig er den også funnet i 
Jylland — Hammer Bakker i Vendsyssel — av Charles Bisgaard. 

F. uralensis er en tuebyggende art; dens nærmeste slektninger 
blandt våre arter er rufa-gruppens medlemmer. Den skilles imidler- 
tid lett fra disse ved at forsiden av hodet (»ansiktet») er helt svart, ikke 
tofarget (brunsvart og rød) som hos rufa og pratensis, eller rød som hos 
truncorum. Tuene er bygget av lett materiale som hos artene av ex- 
secta-gruppen. En eiendommelighet er at tuenes store inngangsåp- 
ninger ikke blir lukket til natten, som hos rufa-gruppens arter. 

Denne art kjenner jeg ikke selv, og den er ikke kjent fra Norge. 
De fleste av mine opplysninger har jeg fått fra Dr. Wellenius, Ekenås, 
som har funnet arten i Finland. Det er ikke umulig at den kan finnes i 
enkelte strøk av Norge, spesiellt da den antakelig er funnet i Sverige, 
som det vil fremgå av det følgende. 

Hos F. uralensis lever blandt annet to interessante koleoptera. 
Den ene er Thiasophila bercionis Bernh., funnet i Tyskland av Dr. 
Bercio og Dr. Skwarra (1925), senere tatt i Finland av Dr. R. Krogerus 
og i stort antall av Dr. Wellenius, som også har funnet den annen, 
Lomechusa inflata Zett., i noen få eksemplarer. Th. bercionis synes med 
sikkerhet å leve bare hos F. uralensis, og det er meget sannsynlig at 
L. inflata gjør det samme. Hittil har man i hvert fall ikke kunnet 
finne den hos de vanlige tuebyggende maurarter, hvis tuer stadig har 
vært undersøkt på myrmekofiler. 

Som koleopterologene vet, er denne siste art funnet bare to ganger 
tidligere. Ifølge Thomson (Skand. Coleoptera II, 1859, p. 242—243) 
fant Zetterstedt ett eksemplar under barken på en bjørkestubbe i 
selskap med F. rufa, i Torneå Lappmark. Senere er den tatt i Norr- 
botten av prof. Boheman. — Kan man slutte noe sikkert etter Dr. 
Wellenius' funn, er det nok hos uralensis og ikke hos rufa at Zetterstedt 
har funnet inflata. F. rufa har tidligere vært et navn som omfattet alle 
våre røde skogmaur. F. uralensis bygger av og til tuene over en gammel 
trestubbe, så det er ingenting i de forøvrig sparsomme opplysninger om 
Zetterstedt's funn som taler imot muligheten av uralensis. 

De nordligste finske lokaliteter for uralensis er ifølge Dr. Wellenius 
Sovajårvi i Kuusamo, og Simo straks sønnafor Kemi stad, mindre enn 
50 kilometer fra den finsk-svenske grensen ved Torneå. Det er således 
høyst rimelig at arten kan forekomme i Norrbotten og Lappland, hvor 

den kanskje finnes over et vidt område, og dermed er også den mulighet 
tilstede at den kan finnes i det nordlige Norge. 

F. uralensis må sies å være et fristende objekt for både koleoptero- 
loger og myrmekologer; de siste har dessuten også F. gagatoides å søke 
etter. Noe vanskeligere vil det nok være å finne Ponera punctatissima 
Roger, en art som høsten 1942 ble funnet første gang i Skandinavia, 
tatt av A. Strand nær Oslo i en sagmugghaug ved Lysakerelva. De 
første eksemplarer var flygende hunner, som ble fanget med håv; senere 
ble også endel arbeidere funnet. Jeg har nylig i Norsk Ent. Tidsskrift 
(VI, hefte 4) omtalt dette funn. Av grunner som er nevnt der, kan jeg 
ikke betrakte arten som importert til Norge. Den er funnet under lik- 
nende omstendigheter i Storbritannia og Finland, og den bør ettersøkes 
i Sverige på samme biotop. Størrelsen av arbeidere er bare 2,8—3 mm, 
så arten er vanskelig å få øye på. Men koleopterologer som sikter sag- 
mugg etter rariteter, som det her er funnet en rekke av, bes være opp- 
merksom også på denne lille smale maur. Den skilles lett — som alle 
arter av underfamilien Ponerinae — fra våre andre maur ved en tydelig 
innsnøring mellom første og annet bakkroppsledd. 


